הם דורשים הוכחות, אבל מסתירים את הנתונים. אחרי שנים של מאבק, אנחנו יוצאים לקרב האחרון, כדי להוכיח את המובן מאליו: הקישון עדיין הורג אותנו.
נשלחנו להתאמן בנחל המזוהם וחלינו בסרטן. ועדת שמגר קבעה כבר בשנת 2000 שיש להכיר בלוחמים שחלו בגלל החשיפה למי הקישון כנכי צה"ל, אבל מערכת הביטחון מנהלת נגדנו מלחמת התשה, ובמקום לקבוע קריטריונים ברורים להכרה, היא גוררת כל אחד מאתנו בנפרד למאבקים משפטיים ארוכים ויקרים.
הם דורשים הוכחות, אבל מסתירים את הנתונים. עכשיו אנחנו יוצאים לקרב האחרון: חשיפת הנתונים וחקר האמת, כדי להבטיח שכל הלוחמים שחלו בגלל האימונים, יוכרו כנכי צה"ל.
עזרו לנו לשים סוף לעינוי שנמשך כמעט שני עשורים ולהבטיח שאף לוחם לא יישאר מאחור.
מחקר בלתי תלוי, שיקבע אילו מהמחלות שתקפו אותנו נגרמו כתוצאה מהאימונים בקישון, יספק תשובות חד משמעיות למאות לוחמים ומשפחות שיקיריהן נפטרו, והליך משפטי שיחייב את המדינה להכיר בלוחמים שחלו כתוצאה מהאימונים בקישון כנכי צה"ל ובבני המשפחה של אלו שנפטרו כמשפחות שכולות.
התנדבנו ליחידות מובחרות, היינו מוכנים להקריב את חיינו למען בטחון המדינה.
כשקראו לנו – התייצבנו. כשפקדו עלינו להסתער- הסתערנו.
אבל, כשחלינו בגלל שירותנו הצבאי – המדינה הפכה אותנו לאויב, ובמשך כמעט שני עשורים מנהלת נגדנו מלחמת התשה.
במהלך השירות הצבאי נשלחנו להתאמן בקישון, בתקופה בה הוזרמו אל הנחל שפכים של המפעלים המזהמים במפרץ חיפה.
מי הנחל היו שחורים ומזוהמים בפסולת חומצית ובקרקעיתו שקעה בוצה רעילה של מתכות כבדות.
לפני 18 שנים גילינו שהאימונים בנחל הקישון הם הסיבה שרבים מאתנו חלו בסרטן בגיל צעיר ופנינו למשרד הביטחון בבקשה להכרה כנכי צה"ל.
הצלילות בקישון הופסקו באופן מיידי והוקמה ועדת חקירה בראשות השופט בדימוס מאיר שמגר, שקבעה שאחוז תחלואת הלוחמים גבוה באופן חריג ביחס לאוכלוסייה ושיש לעקוב אחר מצבם הבריאותי של הלוחמים ולקבוע מנגנון להכרה בלוחמים החולים כנכי צה"ל.
אבל, הבקשות שלנו להכרה במחלות שתקפו אותנו בגיל צעיר נתקלו בכתף קרה: מערכת הביטחון לא מפסיקה לטעון שלא הוכח קשר סיבתי בין האימונים לתחלואה, ומשקיעה הון בניהול מאבקים משפטיים ארוכים נגד הלוחמים החולים.
חלקנו זכינו להכרה כנכי צה"ל רק לאחר מאבק שנמשך שנים ארוכות, חברים רבים נפטרו לפני תום ההליכים וגם אם קיבלו הכרה אחרי מותם, הם הלכו לעולמם בידיעה שהמדינה הפנתה להם עורף.
אחרי כל השנים האלו, לוחמים רבים עדיין לא זכו להכרה.
לפני כמה חודשים גילינו, לגמרי במקרה, שמנהלת הקישון, שמזמנת אותנו בכל שנה לבדיקות רפואיות, לא מעבדת את הנתונים, כך שלא ניתן יהיה להוכיח את הקשר בין האימונים בקישון למחלות הלוחמים.
במאי האחרון פנינו לבג"צ בבקשה לחייב את משרד הביטחון ומנהלת הקישון לחשוף את הנתונים שאספו במשך השנים. המדינה נתבקשה ע"י בית המשפט להשיב עד ה- 16 בספטמבר, אבל ביקשה ארכה נוספת. הם יעשו הכל כדי להתיש אותנו, אבל הפעם, לא נוותר.
לסיים את פרשת הקישון: אחרי כמעט עשרים שנה, ללוחמים ולבני המשפחות מגיעות תשובות. הכרה מיידית בלוחמים שחלו בגלל האימונים בקישון כנכי צה"ל ובמשפחות של אלו שהלכו לעולמם כמשפחות שכולות. גם ללוחמים שחלו מסיבות אחרות מגיעות תשובות ברורות: המחשבה שלוחם יילך לעולמו בידיעה שהמדינה הפנתה לו עורף היא בלתי נתפסת ולוחמים שחלו בלי קשר לאימונים, זכאים להוכחה חד משמעית שזה אכן המצב.
את התשובות האלו אפשר לתת רק באמצעות מחקר בלתי תלוי שיוכיח, אחת ולתמיד, את הקשר בין האימונים בקישון לתחלואת הלוחמים. לאחר שייבדק הקשר בין עשרות סוגי הסרטן לזיהום בנחל הקישון, נוכל לצאת להליך משפטי שיחייב את המדינה לקבוע קריטריונים ברורים, כדי שאף לוחם לא ייאלץ להמשיך לנהל לבד הליכים משפטיים מול מערכת הביטחון.
עד שלא יוכח הקשר הסיבתי, משרד הביטחון ימשיך להתחמק מלקיחת אחריות. הזמן, הרי, פועל לטובתו. לוחמים הולכים לעולמם, אחרים מתייאשים בדרך.
הנתונים נאספו לאורך השנים, משרד הביטחון ומנהלת הקישון יכלו לבצע את המחקר בעצמם. אבל מחקר עולה כסף והכרה בלוחמים כנכי צה"ל ובשאריהם של הלוחמים שהלכו לעולמם עולה כסף. כסף שהם מעדיפים להוציא על מאבק בלוחמים, במקום לסייע להם לסיים את חייהם בכבוד.
אם אין קשר בין התחלואה שלנו לקישון, אנחנו לא רוצים שהמדינה תכיר בנו כנכי צה"ל, אבל אחרי כל השנים האלו, מגיעות לנו תשובות ברורות. משרד הביטחון לא מעוניין לבצע את המחקר, ואנחנו נאלצים לעשות זאת בעצמנו, בעזרתם הנדיבה של אזרחים כמוך, שמאמינים אסור להפקיר אף חייל.
375,000 ₪ הם המינימום הדרוש לצורך ביצוע מחקר מדעי, שיתבסס על הנתונים שאספה מנהלת הקישון לאורך השנים. עם תקציב גדול יותר, נוכל לבצע בדיקה מקיפה, שתסתמך רק על נתונים שיאספו ע"י החוקרים ולצאת בקמפיין ציבורי ומשפטי שיסיים את פרשת הקישון.
הכסף שייגויס יופקד בחשבון נאמנות ע"ש עמותת לוחמים נפגעי הקישון, וינוהל ע"י עו"ד דורית אלימלך ועו"ד סיגל יער, המלוות את הלוחמים בהליכים המשפטיים במשך שנים ארוכות. כל הסכום שיגוייס ישמש אך ורק לניהול המחקר והמאבקים המשפטיים שלפנינו. במידה ותישאר יתרה לאחר שיסתיימו כל ההליכים, היא תועבר כתרומה למימון מאבקים משפטיים אחרים לתיקון עוולות.
כואב לנו שהמאבק האחרון של חיינו הוא מול המדינה שאנחנו כל כך אוהבים. האמנו שמי שלחמו למען המדינה בשדה הקרב יקבלו גיבוי ותמיכה בבית. אבל, האטימות של מערכת הביטחון ומנהלת הקישון לא תשבור אותנו. אנחנו מאמינים במדינה ומאמינים באזרחיה ובטוחים שיחד אתכם, האמת תיחשף במלואה והצדק סוף סוף ייצא לאור.
זהו קמפיין של הכל או כלום. רק אם נגיע לסכום המינימום הדרוש לביצוע המחקר, התורמים יחוייבו והקמפיין יסתיים בהצלחה. נודה לסיוע בכל סכום שתוכלו להרשות לעצמכם.
האמן והפסל רפי פלד והצלם יורם רשף תרמו לקמפיין גיוס ההמונים עבודות מתוך התערוכה "שירת הברבור - מסע בעקבות החלודה"
התשורות המוצעות הן הדפסים מודבקים על מתכת של היצירות ועותקים חתומים של הקטלוג המרהיב של התערוכה, שהוצגה במוזיאון רמת גן לאמנות ישראלית.
14 ימים של תזונה נכונה וירידה במשקל, בקבוצה סגורה בפייסבוק. בליווי מקצועי, צעד אחר צעד. מלווה בסרטוני הדרכה, מתכונים, הסברים ותמיכה קבוצתית.
מתאים לכל מי שרוצה לסגל לעצמו אורח חיים בריא.
פרטים נוספים באתר של ליבי גרינברג.
תרומה סמלית, רק שנדע שאתם איתנו. תודה רבה על התמיכה!
תרומה מהלב. תודה רבה על התמיכה!
מכתב תודה שיישלח אליך במייל.
בואו לחגוג איתנו את סיום קמפיין גיוס ההמונים והיציאה לדרך, בערב הוקרה ללוחמי הקישון ולתומכי הקמפיין. הופעה של להקת 'יציאת חירום' (אלכס טופל) ושתייה חופשית (תרומת הלהקה ותורם שהעניק חסות לאירוע). שלישי, ה- 4 בדצמבר בשעה 20:30 בתיאטרון תמונע בתל אביב.
10 פעמים ח"י ותודתנו הגדולה, שתישלח אליך במייל.
מאסטר ניר מלחי: בן קיבוץ שחזר בתשובה והפך לרב חרדי, תלמיד בעייתי שהפך לאיש עסקים מצליח ולמורה נערץ, לוחם שייטת עתיר ניסיון מבצעי שחלה בסרטן אלים ונאבק בו שנים ארוכות, בסדרת שיחות עם דמויות מרכזיות מעולם אמנויות הלחימה הישראלי ובציבוריות הישראלית, המהווה הזדמנות נדירה להתוודע לאמנות שבלחימה מבעד לעיניו של רב־אומן לכל דבר ועניין.
המחברת, רבקה (הרשקוביץ) קן - תור, עברה את אושוויץ, מחנות העבודה בגרמניה וצעדת המוות ולבסוף הועלתה, יחד עם אחותה יפה, על רכבת למחנה ההשמדה ברגן בלזן. שתיהן נמלטו וברחו לתוככי גרמניה והתחזו ל"יתומות גרמניות". האחיות העבירו את שארית המלחמה בכפר הגרמני השלו, כשכל יום מאיים לחשוף את זהותן האמיתית. הספר יישלח לביתכם, יחד עם תודתנו הגדולה.
המחברת, רבקה (הרשקוביץ) קן-תור, עברה את אושוויץ, מחנות העבודה בגרמניה וצעדת המוות ולבסוף הועלתה, יחד עם אחותה יפה, על רכבת למחנה ההשמדה ברגן בלזן. שתיהן נמלטו וברחו לתוככי גרמניה והתחזו ל"יתומות גרמניות". האחיות העבירו את שארית המלחמה בכפר הגרמני השלו, כשכל יום מאיים לחשוף את זהותן האמיתית. הספר יישלח לביתכם, יחד עם תודתנו הגדולה.
ד"ר סמדר בן-אשר חקרה את פרשת הקישון מזוויות שונות, ומשלבת את הסיפור האישי שלה ושל בעלה, לוחם שייטת והנדסה ימית שנפטר מסרטן. עותק של הספר יישלח לביתכם, יחד עם תודתנו הגדולה.
הספר הראשון והיחיד בארץ שעוסק בסטוריטלינג. בספר תמצאו כלים יישומיים, דוגמאות והדרכה מפורטת לאיך מוצאים ובונים סיפורים אפקטיביים שבכוחם לקדם את האג'נדה, המטרות והיעדים שלכם - בחיים, בעבודה ובעסקים. עותק בחתימת המחברת, אסנת גואז יישלח לביתכם, יחד עם תודתנו הגדולה.